# Concordança d'adjectius i substantius de colors en català

En català, els noms i adjectius de colors estan subjectes a regles ortogràfiques gramaticals precises i relativament complexes pel que fa a les seves formes plurals, per als substantius, o llur concordança o no amb el nom que qualifiquen per als adjectius. El terme mateix de color, utilitzat com a substantiu, pot tenir o no una forma plural segons el cas.
Aquest article es compon de tres parts:
* Regles de concordança en gènere i nombre d'adjectius de color, amb una taula (no exhaustiva) d'adjectius de color invariables;
* Les regles de concordança en gènere i en nombre de noms de color;
* Regles de concordança del mot color.

## Adjectius de color
### Resum de les normes de concordança

En general, els adjectius de color coincideixen en gènere i nombre amb el substantiu que qualifiquen (per exemple, llums blaves), exceptat en els casos següents:
* adjectius que provenen de noms comuns o propis, per exemple, guants llimona (que significa guants de la color d'una llimona) ;
* adjectius d'origen estranger, per exemple una jaqueta caqui ;
* adjectius composts per diverses paraules, per exemple ulls blaus fosc.
Tanmateix, hi ha excepcions a aquestes regles que es detallen aquí sota.

### Adjectius simples de color

En general, els adjectius simples, és a dir formats a partir d'una sola paraula, concorden en gènere i nombre amb el substantiu al qual es refereixen: blanc, negre, bru, porpra, etc.
Així mateix, els adjectius derivats dels adjectius i noms de color concorden en gènere i nombre amb el substantiu al qual es refereixen: beix, rosenc, marronós, etc., blanquinós, blavós, brunenc, verdós, etc., argentat o plata, coure, or, etc., cremós, lletós, etc., daurat, envermellit, enverdit, etc.
Exemples
* Una paret blanca, cases blanques
* Una bandera blava, flames blaves
* Un vestit verd, pomes verdes
Però: Mobles taronja, tasses taronja (per a l'adjectiu taronja vegeu més avall).

### Adjectius provinents de noms propis o de noms comuns
#### Regla general

Una sèrie de colors es designen segons noms comuns (per exemple, taronja, oliva) esdevinguts adjectius per metonímia o, més raramentnoms propis (per exemple, magenta) utilitzats com a noms comercials abans de convertir-se en adjectius. Generalment, els que són d’ús tradicional, concorden en gènere i nombre amb el substantiu o pronom amb què van relacionats (burell, castany, carmesí, encarnat, escarlata, falb, glauc, lila, malva, morat, porpra, rosa, violeta...) :
Cabells castanys
Mitjons liles o Mitjons lila
Les camises rosa o Les camises roses
Aquests porquets roses són coberts de fang
Mocadors malva o Mocadors malves
Tons porpres
La vergonya féu venir escarlates les galtes de la minyona
Cortines encarnades
Pantalons falbs
però no pas els altres, més rars o insòlits:
Vestits albercoc
Ulls maragda
Cortines pruna
Camises banana.
Sabates anacard

### Adjectius formats a partir de paraules d'origen estranger

Els adjectius de color formats per manlleus lèxics d'una llengua estrangera són invariables (p. ex., caqui de l'hindi via l'anglès "khaki", del persà khāk « pols » i no pas del fruit homònim, d'origen japonès).
Exemples
* Samarretes caqui.

### Formes adjectivals complexes

Quan la locució adjectival de color es compon de diversos substantius o adjectius, aquests noms i adjectius no coincideixen ni en gènere ni en nombre.
Però no pas quan la forma adjectival prové d'una expressió (per exemple, fulla seca, mares del vi...).
A més, quan el substantiu o adjectiu de color és una locució formada a partir d'un nom propi, el nom propi conserva la seva majúscula i la seva invariabilitat.
Exemples:
* jerseis verd pàl·lid, un cotxe blau fosc (que vol dir jerseis d'un verd pàl·lid, un cotxe d'un blau fosc)
* mars blau verd
* ulls gris-blau
* guardapits groc palla
* sederies fulla seca
* Xals blau Nattier (de Jean-Marc Nattier), cortines verd veronès (de Paolo Veronese.

### Objectes multicolors

Si diversos adjectius simples de color es refereixen al mateix objecte, seran invariables. En canvi, si descriuen objectes diferents, coincidiran en nombre i gènere.
* Banderes blau, blanc i vermell (cada bandera és tricolor).
* Banderes blaves, blanques i vermelles (algunes són blaves, unes altres són blanques, unes altres són vermelles).
Nota: si els adjectius utilitzats són invariables, la regla anterior no permet de distingir les dues situacions: l'expressió estovalles espàrrec i albercoc pot descriure un aplec de tovalles d'una sola color, algunes de color d'espàrrec i algunes de color d'albercoc, o un aplec de tovalles de dues colors que comporten tant la color d'espàrrec] com la color d'albercoc.

## Noms de colors
### Gènere dels noms de color

L'adjectiu qualificatiu de color utilitzat com a nom pren el gènere masculí.
Exemples
* un verd
* un vermell
* un cirera
* una rosa
* un maduixa
* un festuc
I també es pot dir:
* una color verda
* una color vermella
* una color (de) cirera
* un color (de) rosa
* una color (de) maduixa
* una color (de) festuc
En els quatre exemples anteriors, els adjectius verd i festuc concorden segons les regles dels adjectius de color.

### Plural dels substantius de color

L'adjectiu qualificatiu de color utilitzat com a substantiu concorda com qualsevol altre substantiu.
* pantalons verds
* camisetes blaves
Els noms de colors compostos (formats a partir d'adjectius de colors escrits amb els elements que els conformen separats i sense tret d'unió, o composts de termes lligats entre si amb 'i') són invariables en el registre formal:
* verd clar
* vermell fosc
* blau marí molt fosc
* blau verd
* gris blau
* gris rogenc
* verd pàl·lid
* blau elèctric
* verd blavós tirant a gris
* marró vermellós
* gris perla
* groc palla
* blau cel brillant
* groc canari
* verd poma
* negre i blanc
* cafè amb llet

## Regles de concordança del mot color

Quan la paraula color descriu una persona o cosa, sempre és en singular:
* Llapis de color ;
* llençols de color;
* fotos en color;
* televisors en color ;
* cadires de color (de) coure.
Quan la paraula color no descriu l'objecte (o la persona) en si sinó una pluralitat de colors, és en plural:
* una capsa de colors ;
* una llista de colors ;
* una barreja de colors clares i fosques
* fotos en colors.
* un televisor en colors
* la televisió en colors

## Referències

* ↑ https://aplicacions.llengua.gencat.cat/llc/AppJava/index.html?action=Principal&method=detall&input_cercar=noms+colors&numPagina=1&database=FITXES_PUB&idFont=10969&idHit=10969&tipusFont=Fitxes+de+l%27Optimot&numeroResultat=2&databases_avansada=&categories_avansada=&clickLink=detall&titol=compostos+sintagm%E0tics+adjectivals+%2F+noms+de+colors+%28verd+clar%2C+gris+perla%2C+etc.%29&tematica=&tipusCerca=cerca.fitxes

## Vegeu també

* Noms i adjectius de color
* Color
* Lexicologia
* Gènere gramatical